
Peetri platsi ja selle lähiala detailplaneeringu  kehtestamine
1. Asjaolud ja menetluse käik
Detailplaneeringu algatamise ettepaneku esitas Narva Linnavalitsuse Arhitektuuri- ja Linnaplaneerimise Amet ning planeering algatati Narva Linnavolikogu 17.03.2005 otsusega nr 35/52. Narva Linnavolikogu 26.08.2010 otsusega nr 132 suurendati planeeringuala kaasates detailplaneeringusse Peterburi mnt 1, Vestervalli tn 3, Vestervalli tn 5, Vestervalli tn 7 kinnistud. Detailplaneeringu ala suurendamise tingis vajadus rekonstrueerida Peetri platsiga külgnev Narva piiripunkt. 

24.04.2012 Narva Linnavalitsuse Arhitektuuri- ja Linnaplaneerimise Amet kooskõlastas AS Sweco Projekt poolt koostatud Peetri platsi ja selle lähiala detailplaneeringu (töö nr 10400-0066). Samuti oli planeering kooskõlastatud lähteülesandes loetletud asutustega ja isikutega. 17.04.2012 teatas Ida-Viru Maavanem, et kooskõlas Planeerimisseaduse § 17 lg 3 p 2 määrab Peetri platsi ja selle lähiala detailplaneeringule täiendavad kooskõlastused Politsei- ja Piirivalveametiga ning Maksu- ja Tolliametiga. 22.05.2012 kirjaga nr 1.11-7/34-2 kooskõlastas Politsei- ja Piirivalveamet planeeringu. Maksu- ja Tolliameti hoone kuulub AS Riigi Kinnisvarale, kes on juba 25.01.2012 kirjaga nr 900318/114 andnud Peetri platsi ja selle lähiala detailplaneeringule oma nõusoleku.

Narva Linnavolikogu 21.06.2012 otsusega nr 80 võeti planeering vastu ning suunati avalikule väljapanekule. Avalikul väljapanekul 20.07.–17.08.2011 olid esitatud kirjalikud ettepanekud OÜ Mercedia poolt. Arhitektuuri- ja Linnaplaneerimise Ameti arvamusel ei puuduta esitatud ettepanekud otseselt Peetri platsi ja selle lähiala detailplaneeringu menetlust vaid sellele järgnevat tegevust. Oma vastuses on amet lubanud arvestada nendega planeeringu realiseerimise käigus. Seega avalikul väljapanekul olnud detailplaneeringu lahendus jäi muutmata. Samuti ei korraldanud amet vastavalt Planeerimisseaduse § 21 punktile 1 Peetri platsi ja selle lähiala detailplaneeringu avalikku arutelu ning lähtudes Planeerimisseaduse § 23 suunas planeeringu Ida-Viru maavanemale järelevalve teostamiseks.
14.09.2012 kirjaga nr 12-2/2304-4 andis Ida-Viru Maavanem järelevalve käigus detailplaneeringu lahendusele heakskiidu ja tegi ettepaneku Peetri platsi ja selle lähiala detailplaneering kehtestada. Planeering on koostatud vastavuses Planeerimisseaduse ja lähteülesande nõuetega.
Kehtestamisele esitatud Peetri platsi ja selle lähiala detailplaneeringu  lahendusega täpsustatakse Narva piiripunkti ehitusõigust ning korrigeeritakse krundi piire. Samuti kavandatakse alale bussi- ja tolliterminali, treppi üle Triumphi bastioni, A. Puškini skvääril ajalehekioskit koos bussiootepaviljoni ning lillemüügikioskiga. Nähakse ette olemasolevate kruntide ning reformimata ala kruntideks jagamine. Planeeringu lahendus ei muuda olevate tänavate ja teemaaalade piire, kuid moodustatakse uus teemaaala krunt Vestervalli tänava lõigus. Samuti laiendatakse Puškini tänaval paiknev sõidutee 2+2 sõidurajaliseks. Haljastuse suurem osa püütakse säilitada. Detailplaneeringuga määratakse ka tehnovõrkude asukohad.

Planeeritav territoorium asub Narva linnas Vanalinna linnaosas ning on muinsuskaitsetsooni kuuluv ala. Osaliselt jääb ala ajaloolise kesklinna kaitsetsooni.

Narva linna üldplaneeringu järgi on antud ala maakasutuse sihtotstarbeks üldmaa, transpordimaa ning riigikaitsemaa. Osaliselt muudab detailplaneeringu lahendus üldplaneeringut maakasutuse sihtotstarbe osas.
2. Õiguslikud alused      
Narva linna põhimääruse punkti 4.4.29 ja Narva Linna ehitusmääruse § 13 lõike 2 kohaselt on detailplaneeringu kehtestamine Volikogu pädevuses ja kehtestatakse vastavalt Planeerimisseaduse § 24 lõikele 3.
3. Otsus
Kehtestada Peetri platsi ja selle lähiala detailplaneering pindalaga ca 7,4 ha, AS Sweco Projekt töö nr 10400-0066 (vastavalt lisatud detailplaneeringu põhijoonisele – Lisa 1).

4. Rakendussätted

4.1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes, milles Narva  linn avaldab ametlikke teateid ja ameti veebilehel. 
4.2. Käesolev otsus jõustub teatavakstegemisest.
4.3. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.
Aleksandr Jefimov

